Okresná prokuratúra Trenčín 
Bernolákova 2, 912 50 Trenčín 1

Sp. zn. : 2 Pv 272/15/3309	Trenčín, 8.6.2015
EEČ : 2-28-44-2015

U Z N E S E N I E

Trestná vec:	obvinená XXXXX 
Zločin:	Obmedzovanie osobnej slobody podľa § 183 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátorka Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že dňa 07.04.2015 v čase asi o 19.30 hod. v Horňanoch v rodinnom dome XXXXX bez oprávnenia bránila v užívaní osobnej slobody poškodenej XXXXX, nar. XXXXX, trvale bytom XXXXX tým spôsobom, že po tom, čo poškodená žiadala obvinenú aby odišla z jej domu, táto najskôr z domu odišla na dvor, no vzápätí sa vrátila do domu, uzamkla zvnútra vchodové dvere do rodinného domu aby poškodená nemohla odísť z domu a v predsienke medzi vchodovými a chodbovými dverami ju bez slov fyzicky napadla plechovým kýbľom, ktorým ju udierala po hlave a ostatných častiach tela, tlačila jej ho na hlavu aby nemohla kričať a keď sa poškodená pokúšala odomknúť uzamknuté vchodové dvere a vyjsť na dvor a privolať pomoc, tak ju bila po rukách drevenými polenami, ktoré sa nachádzali pri dverách, držala  rukami pod krkom a za ústa, aby nemohla kričať a privolať pomoc, pričom v tomto konaní pokračovala až do doby, čo sa poškodenej na volanie o pomoc podarilo privolať náhodné osoby, ktoré rozbili plastovú výplň vchodových dverí, tieto odomkli a poškodenú oslobodili od obvinenej. Pri fyzickom útoku spôsobila obvinená poškodenej zranenia a to šesť tržnozmliaždených rán na hlave o veľkosti od 5 do 7 cm, ostatné do 1 cm, tržnú ranu na predlaktí, podliatiny na ľavom a pravom predlaktí a lakti a zlomeninu pravého zápästia s dobou liečenia a obmedzením na bežnom spôsobe života viac ako 7 dní,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
Uznesením vyšetrovateľ Okresného riaditeľstva PZ, Odbor kriminálnej polície XXXXX ČVS:ORP-285/1-VYS-TN-2015  zo dňa 07.04.2015 podľa § 199 odsek 1 Trestného poriadku začal trestné stíhanie pre zločin obmedzovanie osobnej slobody podľa § 183 odsek 1, odsek 2 písmeno d) Tretného zákona s poukazom na § 139 odsek 1 písmeno e) Trestného zákona a uznesením zo dňa 08.04.2015 podľa § 206 odsek 1 Trestného poriadku vzniesol obvinenie XXXXX pre zločin obmedzovanie osobnej slobody  podľa § 183 odsek 1, odsek 2 písmeno d) Trestného zákona s poukazom na § 139 odsek 1 písmeno e) Trestného zákona a prečinu ublíženia na zdraví podľa § 156 odsek 1, odsek 2 písmeno a) Trestného zákona s poukazom na § 139 odsek 1 písmeno e) Trestného zákona na skutkovom základe uvedenom v predmetnom uznesení.  

Vyšetrovateľ Okresného riaditeľstva PZ XXXXX predložil na tunajšiu prokuratúru vyšetrovací spis  ORP-285/1-VYS-TN-2015 s návrhom na zastavenie trestného stíhania   podľa § 215 odsek 1 písmeno d) Trestného poriadku.

V priebehu vyšetrovania bola po vznesení obvinenia vypočutá  obvinená XXXXX, svedkyňa – poškodená XXXXX, svedok XXXXX, svedok XXXXX, vyšetrovateľ uznesením  podľa § 142 odsek 1 Trestného poriadku pribral do konania znalca z odboru zdravotníctvo a farmácia, odvetvie zdravotníctvo a farmácia, odvetvie traumatológia, podľa § 143 odsek 1 Trestného poriadku do konania pribral Kriminalistický – expertízny ústav PZ, odbor kriminalistika, odvetvie biológia  za účelom vyhodnotenia zaistených stôp, bola vykonaná  ohliadka miesta činu a vyhotovená fotodokumentácia, vyšetrovateľ  taktiež vydal opatrenie podľa § 155 odsek 3 Trestného poriadku.

 Súčasťou vyšetrovacieho spisu je úmrtný list vystavený matričným úradom v obci Svinná, podľa  ktorého XXXXX XXXXX, narodená dňa XXXXX v Trenčíne,  zomrela dňa 15.05.2015 v obci Horňany.

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 odsek 1 písmeno d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

	Vzhľadom k uvedenému bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Katarína Minarovičová
prokurátorka